KISKŐRÖS VÁROS POLGÁRMESTERE

ELŐTERJESZTÉS

(a Képviselő-testület 2011. június 22-i ülésére)

TÁRGY: A ROMA ÉVTIZEDÉRT FÜGGETLEN ÉRDEKVÉDELMI CIGÁNY SZERVEZET INGATLANBÉRLETE

Kiskőrös Város Önkormányzata a Képviselő-testület 5/2003. számú határozata alapján, 2003. február 1. napjától terjedő öt éves időtartamra bérbe adta a Kiskőrös, Kossuth L. u. 41. sz. alatt lévő ingatlant, a Baxtale Rom Független Érdekvédelmi Cigány Szervezet részére, kizárólag a szociálisan hátrányos helyzetben lévő lakosság – elsődlegesen roma lakosság – kulturális, oktatási és szociális szempontból történő felzárkóztatása érdekében „Információs és Közösségi Ház” céljára.

A bérleti díj összege méltányosan, havi bruttó 1.000,- Ft-ban került megállapításra, melynek ellenében a bérlő karbantartási munkákat köteles végezni.

A bérlő a bérleti díjon felül, a szerződésben vállalt kötelezettségének megfelelően, a szerződés megkötésétől számított kettő éven belül, saját költségére, elvégezte a külső lépcsők felújítását, homlokzatvakolat pótlását nemesvakolat fröcsköléssel, ereszdeszkázat cseréjét, felújítását, ereszcsatorna cseréjét, tetőhéjalás javítását, homlokzati nyílászárók mázolását.

Az Érdekvédelmi Szervezet 2006. évben jelezte, hogy több Európa Uniós és Nemzeti Fejlesztési Terv II.-ben szereplő programban szeretnének részt venni, illetőleg pályázatot benyújtani. A pályázatok egyik feltétele, hogy biztosított legyen a tevékenység végzéséhez szükséges helyiség, ezért kérte a szerződés 2011. július 6. napjáig történő meghosszabbítását, mely a Képviselő-testület 118/2006. sz. határozata alapján megtörtént.

A szerződés meghosszabbítását követően a bérlő – szintén a szerződésben vállalt kötelezettségének megfelelően, elvégezte a parketta csiszolását és lakkozását, a pince falának és járólapjainak felújítását, illetve átfestését, az épület külső homlokzatának teljes körű pótlását, ezt követően két rétegben átfestésre került a teljes külső vakolat. Felújították a melléképületet: pótolták a lehullott vakolatot, majd két rétegben átfestették a melléképület falát. Ezeken túlmenően mozgáskorlátozott feljárót készítettek, elvégezték az udvar teljes térkövezését, a kerítés többszöri felújítását, festését, az ereszcsatornák cseréjét.

A Baxtale Rom Független Érdekvédelmi Cigányszervezet az elmúlt nyolc évben az Információs Közösségi Házban igen jelentős programokat valósított meg, hazai és Európa  Uniós pályázati források bevonásával, pl.: az óvodás gyermekek program, korrepetálási program, „Arany Háromszög Tanoda” program, átképzési program. A Szervezet Jogvédő Irodát működtet. Mellrákszűrési és egészségügyi napok program keretében Kiskőrösről és a kistérségből közel 800 roma asszony és fiatal nő vett részt az ingyenes szűrővizsgálatokon. Részt vállalt a szakképzés, a hátrányos helyzetű nők elhelyezkedése és a civilmenedzser képzés elősegítésében. Létrehoztak egy Álláskereső Klubot, illetve egy Munkaerő-piaci Információs Irodát is.

Baxtale Rom Független Érdekvédelmi Cigány Szervezet jelezte, hogy tagjai a 2011. május 4-én megtartott közgyűlésen akként döntöttek, hogy a szervezetet 2011. augusztus 1. napjával feloszlatják. Döntésük indoka az volt, hogy a helyi ill. megyei szinten működő szervezettel már nem tudnak olyan hazai és Európai Uniós pályázatokat megvalósítani, mint egy országos szintű szervezettel. 

A Baxtale Rom Szervezet tagjai még 2002. október 16-án megalapították a Roma Évtizedért Szervezet Független Érdekvédelmi (országos) Cigány Szervezetet. A tagok úgy látták, hogy ez a szervezet szélesebb körben, országos szinten tud segítséget nyújtani a halmozottan hátrányos helyzetű, főként roma származású emberek felzárkóztatásában.

Erre figyelemmel, az általa végzett közfeladat ellátása céljából, a Roma Évtizedért Szervezet kérte az ingatlan 5 éves időtartamra történő bérbeadását havi bruttó 1.000,- Ft bérleti díjért, melynek ellenében az épületen karbantartási munkákat végeznének. A bérlet ellenében vállalnák továbbá 

· 2011. december 31-ig a pincehelyiség felújítását és a fő- és melléképület homlokzatának felújítását, festését,

· 2013. december 31-ig az épület összes nyílászárójának cseréjét.

Kérelmükben jelezték, hogy a jövőben is szeretnének a Baxtele Rom Szervezethez hasonló színvonalú projekteket végrehajtani, melyek a kiskőrösi lakosság javát és érdekeit szolgálja.

Javasolom, hogy a képviselő-testület a Roma Évtizedért Szervezet Független Érdekvédelmi Cigány Szervezet részére 5 éves időtartamra - a határozat-tervezetben foglalt feltételekkel - adja bérbe a Kiskőrös, Kossuth L. u. 41. sz. alatti ingatlant. Mivel a szervezet az általa végzett közfeladattal nagymértékben hozzájárul a lakosság – elsődlegesen a roma lakosság – kulturális, oktatási és szociális szempontból történő felzárkóztatásához, javasolom, figyelemmel a szervezet épület-felújításra vonatkozó nyilatkozatára is, hogy a Képviselő-testület a bérleti díjat méltányos, havi bruttó 1.000,- Ft-ban állapítsa meg, melynek ellenében a bérlő az épületen karbantartási munkát végezzen.

Kiskőrös, 2011. június 6.


Domonyi László sk.


polgármester

HATÁROZAT-TERVEZET

1. A Képviselő-testület a szociálisan hátrányos helyzetben lévő lakosság – elsődlegesen a roma lakosság – kulturális, oktatási és szociális szempontból történő felzárkózatása érdekében végzett közfeladat ellátása céljára: „Információs és Közösségi Ház” működtetésére, 2011. július 7. napjától 2016. július 6. napjáig bérbe adja a kiskőrösi 2418 hrsz-ú, 725 m2 nagyságú, Kiskőrös, Kossuth L. u. 41. szám alatti ingatlant a Roma Évtizedért Szervezet Független Érdekvédelmi Cigány Szervezet (6200 Kiskőrös, Katona J. u. 41.) részére.

2. A Képviselő-testület a bérleti díj összegét méltányos, havi bruttó 1.000,- Ft-ban állapítja meg, melynek ellenében a Szervezet az épületen karbantartási munkákat köteles végezni.
A Szervezet 2013. december 31. napjáig saját költségére, a Polgármesteri Hivatal főépítészével történő előzetes egyeztetést követően, és folyamatos műszaki ellenőrzése mellett köteles a pincehelyiséget felújítani, a homlokzati nyílászárókat kicserélni, a fő- és melléképület homlokzatát átfesteni. 

A bérbeadás feltétele, hogy amennyiben az Önkormányzat az ingatlant oktatási, nevelési célra kívánja hasznosítani vagy el kívánja adni, a Szervezet kártérítési igény nélkül azt 90 napon belül köteles átadni az Önkormányzatnak.

3. A Képviselő-testület felhatalmazza a polgármestert a bérleti szerződés megkötésére, és felkéri, hogy a felújítás műszaki ellenőrzéséről gondoskodjon. Amennyiben a 3. pontban foglalt felújítás nem történik meg, a Képviselő-testület kezdeményezi a bérleti szerződés azonnali felmondását.

